| Ursula Andress |
| --- |
|  |
|  |
|  |
| Tikras vardas | Ursula Andress |
|  |
| Gimė | 1936 m. kovo 19 d. (87 metai)Ostermundingen, Šveicarija |
|  |
| Šalis |  Šveicarija |
|  |  |
|  |  |
|  |  |
|  |  |
|  |  |
|  |
|  |  |
|  |  |
| Žymesni vaidmenys |
| Honey Ryder,(„Daktaras Ne", 1962 m.) |
| Apdovanojimai |
| Auksinis gaublys (1962 m.) |

**Ursula Andres** (angl. *Ursula Andress*; g. 1936 m. kovo 19 d.) – šveicarų kilmės amerikiečių aktorė, išgarsėjusi kaip pirmoji agento 007 Džeimso Bondo mergina debiutiniame filme „Daktaras Ne".

Biografija
----------

Ursula gimė Ostermundingene, Berno kantone, vokiečių diplomato, dėl politinių įsitikinimų išsiųsto iš savo šalies, ir šveicarės sodininkės šeimoje. Šeimoje augo dar vienas sūnus ir 4 dukterys, viena kurių, Katey Andress, vėliau nesėkmingai mėgino tapti modeliu.
Tėvas, Rolfas Andressas, dingo be žinios Antrojo pasaulinio karo metu.

Ursula jaunystėje išsiskyrė maištingu charakteriu. Būdama 17 m. ji pabėgo iš namų su italu aktoriumi, tačiau, išsiskyrusi su juo, grįžo atgal. Vėliau ji nuvyko į Paryžių, kur mėgino mokytis tapybos, skulptūros ir šokio. 1955 m. Ursula debiutavo kine ir per keletą metų pasirodė nedideliuose vaidmenyse trijuose italų filmuose. Čia ji susipažino su garsiu aktoriumi Marlonu Brando, kuris padėjo Ursulai pasirašyti sutartį su kompanija „Columbia Pictures" ir persikelti į JAV. Čia ji netrukus susipažino su aktoriumi bei režisieriumi Džonu Dereku, už kurio 1957 m. ištekėjo, tačiau net 7 metus nesifilmavo jokiame filme.

Kadras iš filmo Daktaras Ne
1962 m. Ursulai buvo pasiūlytas Honey Ryder vaidmuo pirmajame filme apie britų agentą 007 Džeimsą Bondą, kuris ją pavertė savo laikmečio sekso simboliu, ypač scena, kurioje Ursula, dėvėdama baltą bikini, brenda iš jūros. 2003 m. „Channel 4" iš epizodą išrinko pirmu savo paskelbtame sąraše „The 100 Greatest Sexy Moments", o 2002 m. filme „Pasveikink mirtį kitą dieną" jį pakartojo aktorė Halle Berry. Vėliau Ursula pripažino, kad yra „skolinga" dėl savo karjeros šiam baltam bikini: „ – Šis bikini atnešė man sėkmę. Vaidmuo „Daktare Ne" kaip pirmajai Bondo merginai, suteikė galimybę vėliau laisvai rinktis būsimus vaidmenis ir tapti finansiškai nepriklausoma." 2001 m. aukcione bikini, naudotas filmavimo metu, buvo parduotas už 41 125 svarus sterlingų.

Nors dėl ryškaus akcento Ursulos balsas filme buvo dubliuojamas kitos aktorės,  1962 m. ji buvo apdovanota *Auksiniu gaubliu* ir sulaukė pasiūlymų naujiems vaidmenims. 1963 m. Ursula vaidino muzikiniame filme „Linksmybės Akapulke" kartu su Elviu Presliu bei nuotykių juostoje „Ketvertas iš Teksaso" su Frenku Sinatra bei Dynu Martinu, 1965 m. – „The 10th Victim" su *Marcello Mastroiani*, o 1966 m. – karinėje dramoje „Žydrasis Maksas". 1967 m. Ursula atliko vieną pagrindinių vaidmenų Džeimso Bondo filmų parodijoje „Casino Royale". Ši kartą balsas nebuvo dubliuojamas.

Iki 1980-ųjų Ursula vaidino tiek Europos, tiek ir JAV filmuose, vėliau jos vaidmenys apsiribojo TV filmais ir serialais. Paskutinį kartą ji vaidino 2005 m. šveicarų komedijoje „The Bird Preachers".

1982 m. ji buvo tarp kandidačių pagrindiniam vaidmeniui juostoje „Sofijos pasirinkimas", tačiau režisieriai pasirinko *Meryl Streep*, kuri už darbą šiame filme buvo apdovanota Oskaru. 

2004 m. filme „Peterio Selerso gyvenimas ir mirtis" Ursulą vaidino vokiečių modelis Heidi Klum.

Asmeninis gyvenimas
-------------------

1957 – 1966 m. aktorė buvo ištekėjusi už Džono Dereko, su kuriuo ir po skyrybų išliko draugai iki pat jo mirties 1998 m. Be to, Ursula artimai bendravo ir su trečiąja Džono žmona, taip pat aktore Bo Derek. 

1965 m. ji pozavo žurnalui „Playboy", o savo apsisprendimą paaiškino trumpa fraze: „– Nes esu graži".

Ursula palaikė ilgamečius santykius su prancūzų aktoriumi Žanu Poliu Belmondo, Vorenu Byčiu bei Džeimsu Dynu.

1980 m. būdama 43, ji susilaukė sūnaus Dimitrio su JAV aktoriumi Hariu Hamlinu (*Harry Hamlin*), su kuriuo vaidino juostoje „Titanų susidūrimas". 1982 m. jųdviejų ryšys nutrūko.

1995 m. žurnalas „Empire" Ursulą išrinko į „100 Sexiest Stars in film history" sąrašą (53 vieta), o 2008 m. „Daily Mail" skaitytojai paskelbė ją „Geriausia visų laikų Bondo mergina".

Dalinė filmografija
-------------------

* 1962 – „Daktaras Ne"..... Honey Ryder
* 1963 – „Linksmybės Akapulke"..... Margarita Daufin
* 1963 – „Ketvertas iš Teksaso"..... Maksina
* 1965 – „Dešimtoji auka"..... Karolina Meredit
* 1966 – „Žydrasis Maksas"..... Keitė fon Kliugerman
* 1967 – „Casino Royale"..... Vesper Lynd
* 1971 – „Raudona saulė"..... Kristina
* 1975 – „Afrikos ekspresas"..... Madeleinė Kuper
* 1975 – „Seselė"..... Ana
* 1976 – „Safari ekspresas"..... Miriam
* 1976 – „Nuogi ir be gėdos"..... Marina
* 1977 – „Dviguba žmogžudystė"..... grafienė Del'Orso
* 1979 – „Laukinės lovos"
* 1981 – „Titanų susidūrimas"..... Afroditė

Šaltiniai
---------

1. 1 2 3 4  Ursula Andress Biography at IMDb.com
2. ↑  Mark Anstead (7 December 2002). Bond girl who made a killing. *The Guardian*. Accessed 2008-06-30.
3. ↑  Andress scene voted 'most sexy' (30 November 2003). BBC News. Accessed 2008-02-16.
4. ↑  Weekes, Karen (5 April 2007). *Women know everything!: 3,241 quips, quotes, & brilliant remarks*. Quirk Books. p. 419. ISBN 978-1-59474-169-2. Nuoroda tikrinta 16 May 2011.
5. ↑  Bond bikini sells for £35,000 (14 February 2001). BBC News. Accessed 2008-02-16.
6. ↑  Christie's Auction Result (14 February 2001). Christie's Auction. Accessed 2012-06-16.
7. ↑  Actress Diana Coupland dies at 74 (10 November 2006). BBC News. Accessed 2008-02-16.
8. ↑  Julie Burchill (10 October 2011). Selling sex... why be coy about it? Archyvuota kopija 2012-01-27 iš Wayback Machine projekto.. The Independent. Accessed 2011-10-10.

Nuorodos
--------

|  |  |
| --- | --- |
|  | **Vikiteka: Ursula Andress** – vaizdinė ir garsinė medžiaga  |

* IMDb profilis